叶敬常祠下歌
王嘉闾 (Yuan)
北溟波浪几千里，南山倚石空𡿔𡿔。石工未刻厌水犀，石精化作万丈青虹霓。青虹堕地饮水不肯去，即作叶侯捍海之横堤。堤蟠三万二千尺，尽是南山倚空石。叶侯驱石应有神，抔土丸泥真戏剧。旧时天吴上平地，几处桑田为海水。潮来汐去二百年，海波还变为桑田。堤成侯去民安土，祠下年年闻社鼓。馀姚编民十万户，仰视叶侯如父母。侯之去兮不可留，桂为楫兮兰为舟。侯之没兮神来游，芹香酒旨罗庶羞。石堤捍海终不朽，侯德与之同永久。南山苍苍，北海茫茫，馀姚之民兮，思叶侯不忘。